 செயற்கைக் காந்தமானது செவ்வக வடிவிலோ அல்லது உருளை வடிவிலோ இருப்பின் அது சட்டக் காந்தம் எனப்படும்.  எந்த ஒரு காந்தத்திற்கும் இரு முனைகள் இருப்பதால் அதனை காந்த இருமுனை எனவும் அழைக்கலாம். ஒரு காந்தத்தின் திருப்புத்திறன் என்பது காந்த முனை வலிமைக்கும் இரு காந்த முனைகளுக்கும் இடைப்பட்ட தொலைவின் பெருக்கற் பலனாகும்.  காந்த முனை ஒன்று விசையை உணரும் இடம் காந்தப்புலம் ஆகும். அல்லது காந்தத்தின் விளைவுகள் உணரப்படுகின்ற, அதைச் சூழ்ந்துள்ள இடம் காந்தப்புலம் எனப்படும்.  காந்தப்புலத்திலுள்ள ஒரு புள்ளியில் காந்தத்தூண்டல் என்பது அப்புள்ளியில் வைக்கப்படும் ஓரலகு வடமுனை மீது செயல்படும் விசையே ஆகும். இதனை காந்தப்பாய அடர்த்தி எனவும் கூறலாம்.  ஒரு தனித்த வடமுனை காந்தப் புலத்தில் வைக்கப்படும்போது அது நகரும் பாதையைக் குறிக்கும்கோடு காந்தவிசைக்கோடு எனப்படும். மிக அதிகமான எண்ணிக்கையில் காந்த விசைக் கோடுகள் வரைவதன் மூலம் காந்தப்புலத்தைப் பற்றி நன்கு அறியலாம்.  ஒரு பரப்பு வழியே செல்லும் காந்த விசைக்கோடுகளின் எண்ணிக்கை காந்தப்பாயம் எனப்படும்